КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий яIущIащ «Урысейм и Сбербанкым» и IуэхущIапIэу Кавказ Ищхъэрэм щыIэм и унафэщIхэм
КIуэкIуэ Юрий дыгъуасэ яхуэзащ «Урысейм и Сбербанк» ОАО-м и IуэхущIапIэу Кавказ Ищхъэрэм щыIэм и унафэщI Колтыпин Пётр, дызыхуэкIуэ мазэм и пэщIэдзэм а къулыкъум пэрыувэну Золотарёв Александр, банкым и къэбэрдей-балъкъэр къудамэм и унафэщI Урысбий Хьэмидбий сымэ.
ЗэIущIэм щытепсэлъыхьащ хьэрычэтыщIэ Iуэху мыиным, курытым, мэкъумэш IэнатIэм лъэныкъуэхэр фейдэ хэлъу щызэдэлэжьэным хуэунэтIауэ щыIэ хэкIыпIэхэм. Хэплъэну абы къыщыхалъхьащ республикэм и экономикэм и IэнатIэ нэхъ зызэбгъэужьыфынухэм яхуэгъэпса программэ хэхар, щхьэщатыкIыр нэхъ мащIэу кредит а IуэхущIапIэхэм къахуэутIыпщыныр зи лъабжьэр.
«Урысейм и Сбербанкым» цIыхухэм дзыхьышхуэ зэрыхуащIыр къыхигъэщри, КIуэкIуэ Ю. А. жиIащ унейхэм къадэкIуэу, къэрал IуэхущIапIэхэми мылъкукIэ защIэгъэкъуэным зэрителъхьэр.
КъБР-м и Iэтащхьэмрэ
Правительствэмрэ
я пресс-IуэхущIапIэ.
